SKRIFTLIG FORESPØRGSEL P-3618/00

af Raffaele Lombardo (PPE-DE) til Rådet

(15. november 2000)

Om: Bekæmpelse af pædofili og sexturisme

Vil Rådet under henvisning til, at der dagligt i alle verdens lande begås uhyre alvorlige forbrydelser mod børn, at der for nylig er sket en forværring i forekomsten af pædofili, at fællesskabsinstitutionerne de jure condito ikke har kompetence på det strafferetlige område, og at det derfor er op til medlemsstaterne selv at vedtage effektive og afskrækkende lovbestemmelser til bekæmpelse af pædofili, og til, at Internet ofte fungerer som middel til at begå forbrydelser,

oplyse:

1. hvilke fremskridt der kan forventes gjort for i højere grad at bringe den såkaldte tredje søjle ind under Fællesskabets kompetenceområde med henblik på at skabe et stærkere og mere effektivt retligt og politimæssigt samarbejde, især for så vidt angår pædofilirelaterede forbrydelser?

2. hvilken holdning det har med hensyn til registrering af alle pædofile i Europa for at gøre det muligt at følge deres bevægelser og aktivere internationale og europæiske politisamarbejdsnet med henblik på forebyggelse og ikke blot på bekæmpelse?

3. hvilke nye foranstaltninger der som led i det internationale samarbejde er under udarbejdelse for at afskaffe Internet-steders anonymitetsret og forpligte netforvalterne til at lagre og gemme sådanne data, som gør det muligt at finde frem til de faktiske ansvarlige for udsendelse af og handel med børnepornografisk materiale?

Svar

(26. februar 2001)

Rådet afventer en række vigtige initiativer fra Kommissionen med henblik på at styrke det retlige samarbejde for så vidt angår forbrydelser mod børn.

Som de initiativer, der er nævnt i svaret på skriftlig forespørgsel P-1748/00 om menneskehandel og seksuel udnyttelse af børn, vidner om, vil det ærede parlamentsmedlem sikkert være enig i, at drøftelserne i Rådet har gjort det muligt i væsentlig grad at styrke midlerne til bekæmpelse af menneskehandel og af forbrydelser mod børn.

Rådet har ikke fået forelagt noget initiativ vedrørende registrering af alle pædofile i Europa. Dette kontroversielle spørgsmål er ikke hidtil blevet behandlet i Rådets arbejdsgrupper.

For så vidt angår de igangværende drøftelser i internationale organer er det på sin plads at nævne udkastet til europæisk konvention om cyberspace-kriminalitet, som er til behandling i Europarådet.

Endelig vedtog Rådet den 29. maj 2000 en afgørelse om bekæmpelse af børnepornografi på Internettet på grundlag af et initiativ fra Republikken Østrig(1).

Artikel 6 i denne afgørelse, som Europa-Parlamentet er blevet hørt om, fastsætter, at Rådet skal undersøge, i hvilket omfang medlemsstaterne har opfyldt deres forpligtelser i medfør af fælles aktion 97/154/RIA af 24. februar 1997, og i hvilket omfang de foranstaltninger, der foreslås i denne afgørelse, har vist sig at være effektive.

Det ærede parlamentsmedlem vil endvidere bemærke, at Rådet har afgivet følgende erklæring i forbindelse med vedtagelsen af denne afgørelse:

Rådet bifalder Europa-Parlamentets udtalelse, der er offentliggjort somlovgivningsmæssig beslutning om initiativ fra Republikken Østrig til vedtagelse af Rådets afgørelse om bekæmpelse af børnepornografi på Internettet(2). Foruden de ændringer, Rådet har indarbejdet i afgørelsen, rejser udtalelsen en række vigtige spørgsmål vedrørende materiel strafferet og strafferetspleje. Rådet, der er klar over, at det haster med at træffe omgående foranstaltninger imod børnepornografi på Internettet, erklærer sig villig til at behandle sådanne spørgsmål på grundlag af fælles aktion 97/154/RIA af 24. februar 1997 og af de forslag, der forventes fremsat i den kommende tid.

(1) Rådets afgørelse af 29. maj 2000 om bekæmpelse af børnepornografi på Internettet (EFT L 138 af 9.6.2000, s. 1).

(2) Dokument fra Europa-Parlamentet nr. 10317/1999 C5-0318/1999 1999/0822(CNS).